《寿章漕》
宋代·度正

苍苍闽山高，悠悠闽水清。
厥初萃瑰琦，而世生豪英。
恭惟皇庆历，当天开文明。
风云千载会，罗列皆名卿。
当时郇国公，致身为阿衡。
勋德著庙社，云仍烂瑶琼。
迨兹中兴来，接武扶炎精。
先烈益以震，煌煌照天京。
蓝田得佳种，历世勤锄耕。
荏苒岁月久，斗杓符南撑。
得此希代宝，异奏如{音巠}韺。
堂堂粹德容，度量何恢宏。
俾之典风宪，官邪当震惊。
俾之职献纳，国论当丕平。
俾之领枢柄，边疆当不兵。
俾之坐庙堂，帝业当盈成。
翻怀千里绶，尺泽扬修名。
皇慈有远听，褒章畀一旌。
驱车振末俗，雅意先文盟。
贱子偶在泮，锡朋赋莪菁。
佳节庆亲逢，黄流酌金觥。
愿公接皋夔，愿公齐乔彭。
百年起世德，一旦收家声。
从容趋玉陛，怀哉一儒生。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。